Mariann Fischer Boel (V), 1998-04-03:
Jeg forstår egentlig ikke, at skatteministeren genfremsætter sit forslag om afgift på antibiotiske vækstfremmere uden at have skelet til den udvikling, der i mellemtiden er sket på området.
For bortset fra at ikrafttrædelsesdatoen er ændret, er lovforslaget fuldstændig identisk med forslaget fra december måned sidste år, og jeg synes måske, at man som minimum kunne have forlangt, at ministeren havde ajourført forslaget efter de faktisk forhold.
Ved førstebehandlingen den 20. januar sagde jeg, at virkeligheden havde overhalet forslaget indenom, og det må jeg nu tørt konstatere i endnu højere grad er tilfældet i dag.
For det første er Virginiamycin stadig væk forbudt, ligesom det var sidst, og desuden har landmændene jo indgået en frivillig aftale, der skal hindre brugen af vækstfremmere.
Det betyder, at indtil videre er 95 pct. af fedesvinproducenterne gået med i de frivillige ordninger, og det tal forventer man vil stige til 98 pct. Og de resterende 2 pct., der vælger ikke at gå ind i disse ordninger, vil blive ramt direkte på deres indtægtsgrundlag, da de vil få en afregningspris på slagterierne, der er væsentlig lavere end den, de ville få, hvis de skulle betale afgiften på vækstfremmere.
Det synes jeg er tankevækkende.
Og der er jo også lavet ordninger både for kyllingeområdet og for kvægområdet, så dér er der heller ikke nogen problemer.
Så jeg mener, at det, der er sket, er et klart eksempel på, at det private initiativ har virket, og at frivillighedsprincippet i hvert fald har været overordentlig effektivt i denne specielle sag.
Og når man tager i betragtning, at ordningen kommer til at indbefatte så godt som alle producenter, og så ser på, at ministeren i lovteksten fastholder, at den samlede provenugevinst bliver på ca. 45 mio. kr., kan man have sine gevaldige tvivl om, hvorvidt det tal overhovedet vil holde.
For jeg ved ikke, hvordan ministeren har forestillet sig at de producenter, der fortsat vil bruge vækstfremmere til smågriseproduktionen, skal kunne skæppe med 45 mio. kr. i kassen.
I Venstre går vi i øvrigt ind for de positive takter, der har været, primært med hensyn til de frivillige ordninger, men også med hensyn til, at man måske i EU nu er lidt mere aktiv omkring spørgsmålet om at forbyde vækstfremmere.
Og derfor kan vi appellere til fødevareministeren om at fortsætte de bestræbelser, der har været i gang for at få en fælles holdning til det her spørgsmål blandt de lande, der er medlemmer af EU i dag.
Og der har jo også fra WHO, Verdenssundhedsorganisationen, været ønsker fremme om få et generelt forbud mod at bruge vækstfremmere. Jeg synes også, det er en svaghed i ministerens forslag, at det kan være med til at skabe en falsk tryghed hos forbrugerne, for det er jo sådan, at der fortsat vil kunne importeres svinekød fra svineproducenter i udlandet til de danske forbrugere, og det svinekød, der kommer ind på den måde, er formodentlig ikke frit for vækstfremmere.
For Venstre er det vigtigt, at forbrugernes sundhed kommer i højsædet, og vi tror altså på, at det skal være et generelt forbud og ikke sådan nogle afladsafgifter, der skal være med til at sikre sundheden.
Men vi vil arbejde positivt med forslaget under udvalgsbehandlingen og så se, hvilken løsning, vi kan finde frem til.